27. ΝΟΜΟΘΕΤ. ΔΙΑΤΑΓΜΑ υπ’ αριθ. 3383 της 20/26 Σεπτ. 1955 (ΦΕΚ Α΄ 260) Περί χορηγήσεως ενδίκων μέσων κατά των αποφάσεων του Εκτάκτου Στρατοδικείου του Εκστρατευτικού Σώματος Ελλάδος (Κορέας). Άρθρ.1.-1.Εις τους καταδικασθέντας υπό του εκτάκτου στρατοδικείου του Εκστρατευτικού Σώματος Ελλάδος (Κορέας) επιτρέπεται η άσκησις των υπό του Στρατιωτικού Ποινικού Κώδικος προβλεπομένων ενδίκων μέσων εφέσεως και αναθεωρήσεως κατά των αποφάσεων του εκτάκτου τούτου στρατοδικείου υπό τους όρους και περιορισμούς των άρθρ. 408-422 του στρατιωτικού Ποινικού Κώδικος. 2.Ειδικώς, όσον αφορά την προθεσμίαν ασκήσεως των ενδίκων τούτων μέσων, αύτη ορίζεται τρίμηνος από της δημοσιεύσεως του παρόντος Ν. Δ/τος, ασκούνται δε ταύτα ενώπιον του γραμματέως του εκδόντος την απόφασιν στρατοδικείου ή του γραμματέως οιουδήποτε διαρκούς στρατοδικείου, ή του διευθυντού των φυλακών, εν αις κρατούνται οι καταδικασθέντες. 3.Εφέσεις και αιτήσεις αναθεωρήσεως κατ’ αποφάσεων του εκτάκτου στρατοδικείου του Εκστρατευτικού Σώματος Ελλάδος (Κορέας) απορριφθείσαι ως απαράδεκτοι, επανεξετάζονται τη αιτήσει των ενδιαφερομένων, υποβαλλομένη προς τον Βασιλικόν Επίτροπον του αναθεωρητικού δικαστηρίου, εντός τριμήνου από της δημοσιεύσεως του παρόντος Ν.Δ/τος. 4.Αι διατάξεις του άρθρου τούτου, εφαρμόζονται και επί των αποφάσεων των εκτάκτων ναυτοδικείων των εκδοθεισών εν Μέση Ανατολή, διαρκούντος του Β΄ παγκοσμίου πολέμου, επί αδικημάτων προβλεπομένων υπό του στρατιωτικού Ποινικού Κώδικος, και εφ’ όσον κατά την τότε επ’ ακροατηρίω διαδικασίαν είχον λάβει χώραν παραβάσεις δικονομικής φύσεως, διαπιστούμεναι εξ εκθέσεως του Βασιλικού Επιτρόπου του αναθεωρητικού δικαστηρίου, προς το δικαστήριον τούτο. Του κατά την παράγραφον ταύτην δικαιώματος, εξαιρούνται οι καταδικασθέντες α)δι’ αδικήματα σχέσιν έχοντα με στασιαστικόν κίνημα εν Μέση Ανατολή, ως και β)οι καταδικασθέντες δι’ αδικήματα κλοπής, απάτης, υπεξαιρέσεως και πλαστογραφίας. Τυχόν αθώωσις μετά την άσκησιν των ενδίκων μέσων εφέσεως ή αναθεωρήσεως κατά των υπό της παρούσης παραγράφου προβλεπομένων αποφάσεων δεν παρέχει δικαίωμα εις λήψιν αποδοχών ή ετέρας τινός αποζημιώσεως, ή δικαίωμα επανόδου εις την ενεργόν υπηρεσίαν. Άρθρ.2.-Οι γραμματείς των ανωτέρω στρατοδικείων και οι διευθυνταί των φυλακών υποχρεούνται να υποβάλωσιν αμελλητί προς τον Βασιλικόν Επίτροπον του αναθεωρητικού δικαστηρίου, τας κατατιθεμένας αυτοίς εφέσεις και αιτήσεις αναθεωρήσεως, ο δε γραμματεύς του διαρκούς στρατοδικείου Αθηνών, εις ο παρεδόησαν τα αρχεία του εκτάκτου στρατοδικείου Εκστρατευτικού Σώματος Ελλάδος (Κορέας) τας σχετικάς δικογραφίας, τη παραγγελία του Βασιλικού Επιτρόπου του αναθεωρητικού δικαστηρίου. Άρθρ.3.-Η ισχύς του παρόντος Ν.Δ/τος άρχεται από της δημοσιεύσεώς του εις την Εφημερίδα της Κυβερνήσεως. 